Калі прыходзіць дзед Мароз?  
*Васіль Жуковіч*

Браты Алеська і Максім,

Жывуць на свеце белым.

Не ўсё пакуль вядома ім,

Не ўсё ім зразумела.

Пытанне ўзнікла ўсур'ёз

У двух братоў аднойчы:

«Калі прыходзіць Дзед Мароз?»

«Калі ж? Напэўна, ноччу».

Якраз у ноч пад Новы год

Браты амаль не спалі,

Мароза-дзеда ўсё ж прыход,

Падобна, прамаргалі.

Бо раніцой знайшлі браты

Пад ёлачкай пакункі,

Ляжалі ў пакунках тых

Сямейцы падарункі.

Было там дзіва для братоў —

Яны не разумелі,

3 двара як Дзед Мароз прыйшоў,

Што й дзверы не рыпелі.

Які цудоўны Дзед Мароз:

Нясе такую ношу!

Вось падарункі ўсім прынёс

I ўсім настрой харошы.